รัฐบาลไทย-ข่าวทำเนียบรัฐบาล-ศธ.ประชุมเตรียมแผนดำเนินงานพัฒนาการศึกษา จชต.
วันอังคารที่ 22 พฤศจิกายน 2559
ศธ.ประชุมเตรียมแผนดําเนินงานพัฒนาการศึกษา จชต.
คณะกรรมการขับเคลื่อนการดําเนินงานตามแผนบูรณาการการศึกษาในจังหวัดชายแดนภาคใต้ ประชุมเตรียมแผนดําเนินงาน 3 โครงการสําคัญในเดือนธันวาคมนี้
คือ โครงการด้านการรักษาความปลอดภัย งานชุมนุมลูกเสือ และการแข่งขันกีฬาพร้อมทั้งเตรียมดําเนินงานโครงการสานฝันการกีฬาฯ ระยะที่3โดยจะเพิ่มเติมอีก2จังหวัดที่ยะลาและปัตตานี และย้ําถึงการดําเนินงานตามแผนปฏิบัติการการพัฒนาการศึกษาจังหวัดชายแดนภาคใต้ ปีงบประมาณ พ.ศ.2560ขอให้คํานึงถึงเป้าหมายตามแผนงานที่วางไว้ทั้ง 127 โครงการ ภายใต้งบประมาณที่ได้รับจัดสรร 2,777ล้านบาท ในจุดเน้น 7 ด้านโดยจะมีการประเมินผลการทํางานทุก ๆ 3 เดือน
เมื่อวันจันทร์ที่ 21 พฤศจิกายน 2559 ณ ห้องประชุมจันทรเกษม:พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานการประชุมคณะกรรมการขับเคลื่อนการดําเนินงานตามแผนบูรณาการการศึกษาในจังหวัดชายแดนภาคใต้ ครั้งที่ 6/2559 โดยมีประเด็นสําคัญ ดังนี้
lเตรียมดําเนินงาน3โครงการสําคัญภายในเดือนธันวาคมนี้
พล.อ.สุรเชษฐ์ ชัยวงศ์กล่าวว่า จากการที่กระทรวงศึกษาธิการได้เห็นชอบกรอบแนวทางการพัฒนาการศึกษาในจังหวัดชายแดนภาคใต้ ตามจุดเน้น 7 ประเด็น คือ 1) การรักษาความปลอดภัย 2) การพัฒนาคุณภาพการศึกษา 3) การสร้างโอกาสทางการศึกษา 4) การผลิตและพัฒนากําลังคนให้สอดคล้องกับความต้องการในพื้นที่และการมีงานทํา 5) การศึกษาเพื่อความมั่นคง 6) การสร้างการรับรู้ 7) การบริหารจัดการศึกษา
คณะกรรมการขับเคลื่อนการดําเนินงานตามแผนบูรณาการการศึกษาในจังหวัดชายแดนภาคใต้จึงได้ประชุมเพื่อเตรียมดําเนินงานใน 3 โครงการสําคัญ ภายในเดือนธันวาคม 2559 ดังนี้
โครงการด้านการรักษาความปลอดภัย (ตามจุดเน้นที่ 1 การรักษาความปลอดภัย)โดยร่วมกับผู้แทนฝ่ายความมั่นคงในการจัดประชุมผู้บริหารระดับจังหวัดและอําเภอเกี่ยวกับการรักษาความปลอดภัยครู เนื่องจากความปลอดภัยเป็นสิ่งสําคัญที่สุด
กิจกรรมลูกเสือ (ตามจุดเน้นที่ 5 การศึกษาเพื่อความมั่นคง)โดยจะมีกิจกรรมต่าง ๆ เช่น งานชุมนุมลูกเสือจังหวัดชายแดนใต้, ลูกเสืออาเซียน, เยาวชนสานสัมพันธ์ลูกเสือ กศน. ชายแดนใต้, ชุมนุมลูกเสืออาชีวะจังหวัดชายแดนใต้ เป็นต้น โดยขอให้คณะทํางานพิจารณาว่างานชุมนุมลูกเสือแต่ละครั้งนั้น สามารถดําเนินการพร้อมกันได้หรือไม่ โดยเน้นกิจกรรมต่าง ๆ เพื่อเป็นการเทิดพระเกียรติพระบาทสมเด็จพระปรมินทรมหาภูมิพลอดุลยเดชด้วย
กิจกรรมกีฬา (ตามจุดเน้นที่ 5 การศึกษาเพื่อความมั่นคง) จะมีกิจกรรมที่สําคัญ เช่น การแข่งขันกีฬานักเรียนชายแดนใต้, การแข่งขันกีฬาอาชีวะเกมส์ชายแดนใต้, กีฬาสานสัมพันธ์ชายแดนใต้ เป็นต้น
lเตรียมดําเนินงานโครงการสานฝันการกีฬาฯ ระยะที่3
พล.อ.สุรเชษฐ์ ชัยวงศ์กล่าวว่าที่ประชุมได้หารือการเตรียมความพร้อมโครงการสานฝันการกีฬาสู่ระบบการศึกษาในจังหวัดชายแดนภาคใต้ ระยะที่ 3 ซึ่งในเบื้องต้นได้ทําการสํารวจความประสงค์เข้าศึกษาต่อในระดับอุดมศึกษาของนักเรียนรุ่นแรกของโครงการที่กําลังศึกษาอยู่ในระดับชั้น ม.5 ในโรงเรียนรือเสาะชนูปถัมภ์ จ.นราธิวาส และโรงเรียนเฉลิมพระเกียรติสมเด็จพระศรีนครินทร์ ยะลาพบว่านักเรียนส่วนใหญ่ร้อยละ 80.64 ต้องการศึกษาต่อในระดับมหาวิทยาลัยในสังกัดของสํานักงานคณะกรรมการการอุดมศึกษา (สกอ.) ที่เหลือร้อยละ 19.36 ต้องการศึกษาต่อสายอาชีพในสถานศึกษาสํานักงานคณะกรรมการการอาชีวศึกษา (สอศ.)จึงได้มอบหมายให้คณะทํางานหารือกับ สกอ./สอศ. หาแนวทางเชื่อมต่อให้นักเรียนเข้าศึกษาต่อต่อไป
นอกจากนี้ศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต.) ได้เตรียมขยายผลโครงการสานฝันการกีฬาฯ ไปยังสถานศึกษาในจังหวัดยะลาและปัตตานีจังหวัดละ 1 แห่ง เพื่อให้ครอบคลุมในพื้นที่ และอํานวยความสะดวกให้กับผู้ปกครองและนักเรียนโดยไม่ต้องเดินทางไกลเพื่อไปเรียนในจังหวัดอื่น พร้อมทั้งขอให้เตรียมแผนประชาสัมพันธ์ในการรับนักเรียนในปีการศึกษา 2560 อย่างทั่วถึง และการคัดเลือกต้องอิงมาตรฐานที่เคยดําเนินการมา ตลอดจนเตรียมการวางแผนในการจ้างครูผู้ฝึกสอนและครูประจําหอพักแต่เนิ่น ๆ ด้วย เพราะจะเกี่ยวข้องกับการจัดสรรงบประมาณด้วย
สําหรับแนวทางการดําเนินงานด้านอื่น ๆ นั้น จะมีกิจกรรมเปิดโลกทัศน์ในช่วงปิดเทอมให้กับนักเรียนในโครงการสานฝันการกีฬาฯ ร่วมกับนักเรียนโครงการห้องเรียนกีฬา จังหวัดกระบี่ มหาสารคาม และสุโขทัยพร้อมทั้งมีแนวทางจัดตั้งกองทุนเพื่อสนับสนุนโครงการดังกล่าว เพื่อเป็นกองทุนในการสนับสนุนครูผู้ฝึกสอนและบุคลากรทางการศึกษาของโครงการสานฝันการกีฬาฯ ในอนาคต
พล.อ.สุรเชษฐ์ ชัยวงศ์กล่าวด้วยว่า การดําเนินงานตามแผนปฏิบัติการการพัฒนาการศึกษาจังหวัดชายแดนภาคใต้ ปีงบประมาณ พ.ศ.2560ขอให้คํานึงถึงเป้าหมายและจุดเน้นตามแผนงานที่วางไว้ทั้ง 127 โครงการ ภายใต้งบประมาณที่ได้รับจัดสรร 2,777ล้านบาท ในจุดเน้น 7 ด้านโดยจะมีการประเมินผลการทํางานทุก ๆ 3 เดือน, 6 เดือน และ 1 ปี จึงขอขอบคุณทุกหน่วยงานที่มีส่วนร่วมในการพัฒนาคุณภาพการศึกษาในพื้นที่ อันจะส่งผลต่อการพัฒนาคุณภาพชีวิตในจังหวัดชายแดนภาคใต้ต่อไป